حەمید ئەفەندی

حەمید حوسێن حەمەد ناسراوە بە حەمیدە فەندی (١٩٣٤ لە سیدەکان - ٢٠٢٣ لە ھەولێر) پێشمەرگە و فەرماندەیەکی سەربازی و وەزیری پێشووی وەزارەتی کارووباری پێشمەرگە بووە و لە ساڵی ١٩٥٧ پەیوەندی کردووە بە پارتی دیموکراتی کوردستان و بووەتە ئەندام لێی. بەشدار بووە لە شۆڕشی گوڵان و شۆڕشی ئەیلوول و چەند جارێک وەک ئەندام کۆمیتەی پارتی دیموکراتی کوردستان ھەڵبژێردراوە. لە کابینەی چوارەمی حکوومەتی ھەرێمی کوردستان لە ساڵی ٢٠٠١ وەک وەزیری کارووباری پێشمەرگە کاری کردووە و لە شەڕی دژ بە داعشدا بەرپرسی میحوەری چەند بەشێکی ھێزەکانی پێشمەرگە بووە. لە پێشووتردا فەرماندەی گشتی ھێزەکانی پارتی دیموکراتی کوردستان بوو.

 ژیاننامە 
حەمید حوسێن حەمەد لە ساڵی ١٩٣٤ لە ھەولێر لەدایکبووە، ساڵی ١٩٤١ لە سیدەکان سەر بە پارێزگای ھەولێر چووەتە بەر خوێندن، لە ساڵی ١٩٥٧ قۆناغی ئامادەیی لە بەشی وێژەیی تەواو کردووە، دەرچووی پەیمانگای مۆمۆستایانی ھەولێرە، ساڵی ١٩٥٨ داخوازی وەرگیران لە کۆلێژی فڕۆکەوانی شانشینی عێراق دەکات بەڵام لەبەرئەوەی کورد بوو وەرنەگیراوە، لە ساڵی ١٩٥٩ لە قوتابخانەی سەرەتایی دێلزیان سەر بە پەروەردەی پارێزگای ھەولێر بە مامۆستا دامەزراوە، ساڵی ١٩٦٠ بە بەڕێوەبەری قوتابخانەی سەرەتایی سیدەکان لە سنووری پەروەردەی پارێزگای ھەولێر دامەزراوە، ساڵی ١٩٧٥ لە دوای نسکۆی شۆڕشی ئەیلوول ئاوارەی شانشینی ئێران بووە، شارەزای زمانەکانی کوردی، عەرەبی، ئینگلیزی و فارسی بووە.

 مردن 
حەمید حوسێن حەمەد، لە ١٧ی شووباتی ساڵی ٢٠٢٣ی زایینی لە شاری ھەولێر بە ھۆی نەخۆشییەوە  لە تەمەنی ٨٩ ساڵیدا کۆچی دوایی کرد و لە قەزای سیدەکان بە خاک سپێردرا.

 سەرچاوەکان 

پۆل:مردووان
پۆل:لەدایکبووانی ١٩٣٤
پۆل:مردووانی ٢٠٢٣
پۆل:کورد
پۆل:کوردانی باشووری کوردستان
پۆل:پارتی دیموکراتی کوردستان
پۆل:جیاییخوازی لە عێراق
پۆل:شۆڕشگێڕە کوردەکان
پۆل:وەزیرانی حکوومەت
پۆل:شۆڕشگێڕەکان
پۆل:مامۆستایانی کورد